和王介甫烘蝨
作者：司馬光
朝代：宋

paragraphs: 天生萬物名品夥，嗟爾爲生至么麽。
依人自活反食人，性喜覆藏便垢涴。
晨朝生子暮生孫，不日蕃滋踰萬箇。
透疏緣隙巧百端，通夕爬搔不能卧。
我歸彼出疲奔命，備北驚南厭搜邏。
所擒至少所失多，捨置薫燒無術奈。
加之炭上猶晏然，相顧未知亡族禍。
大者洋洋迷所適，奔走未停身已墮。
細者懦怯但深潛，乾死縫中誰復課。
黑者抱髪亦憂疑，逃入幧頭默相賀。
腥煙騰起遠襲人，袖擁鼻端時一唾。
初雖快意終自咎，致爾殲夷非爾過。
吾家篋笥本自貧，況復爲人苦慵惰。
體生鱗甲未能浴，衣不離身成脆破。
朽繒壞絮爲淵藪，如麥如麻寖肥大。
虛膓不免須侵人，肯學夷齊甘死餓。
醯酸蜹聚理固然，爾輩披攘我當坐。
但思努力自潔清，群蝨皆當遠邇播。